b"\n_START_ARTICLE_\nThe Duke of Edinburgh's International Award\n_START_PARAGRAPH_\nThe Duke of Edinburgh\xe2\x80\x99s International Award (DofE apdovanojimai)\xc2\xa0\xe2\x80\x93 pasaulin\xc4\x97 saviugdos programa, skirta jauniems \xc5\xbemon\xc4\x97ms nuo 14 iki 25 met\xc5\xb3. Per 15 met\xc5\xb3 8 milijonai jaun\xc5\xb3 \xc5\xbemoni\xc5\xb3 i\xc5\xa1 daugiau nei 140 \xc5\xa1ali\xc5\xb3 buvo \xc4\xafsitrauk\xc4\x99 \xc4\xaf \xc5\xa1i\xc4\x85 program\xc4\x85._NEWLINE_Programos esm\xc4\x97\xc2\xa0\xe2\x80\x93 jauni \xc5\xbemon\xc4\x97s i\xc5\xa1sikelia tobul\xc4\x97jimo tikslus ir padedami mentori\xc5\xb3 \xc4\xafveikia asmeninius i\xc5\xa1\xc5\xa1\xc5\xabkius. Tai savanori\xc5\xa1ka veikla, skatinanti sav\xc4\x99s pa\xc5\xbeinim\xc4\x85 ir tobul\xc4\x97jim\xc4\x85, kurioje nepripa\xc5\xbe\xc4\xafstama konkurencija. \xe2\x80\x9eThe Duke of Edinburgh\xe2\x80\x99s International Award\xe2\x80\x9c gali dalyvauti kiekvienas, am\xc5\xbeiaus kriterij\xc5\xb3 atitinkantis, \xc5\xbemogus: protin\xc4\x97, fizin\xc4\x97 negalia ar socialin\xc4\x97s s\xc4\x85lygos negali trukdyti tapti programos dalyviu.\n_START_SECTION_\nProgramos istorija\n_START_PARAGRAPH_\nPrograma The Duke of Edinburgh\xe2\x80\x98s International Award remiasi vokie\xc4\x8di\xc5\xb3 pedagogo Kurt Hahn ir Edinburgo kunigaik\xc5\xa1\xc4\x8dio princo Filipo 1956 metais sukurta ugdymo schema, paremta pedagogin\xc4\x97mis Kurt Hahn pa\xc5\xbei\xc5\xabromis._NEWLINE_1933 metais Kurt Hahn \xc5\xa0kotijoje, Gordonstauno (ang. Gordonstoun) pilyje, \xc4\xafk\xc5\xabr\xc4\x97 briti\xc5\xa1k\xc4\x85 \xe2\x80\x9eSalem\xe2\x80\x9c mokykl\xc4\x85. 1941 metais mokykla buvo perkelta \xc4\xaf paj\xc5\xabrio miest\xc4\x85 Aberdovey Velse ir tapo pirm\xc4\x85ja \xe2\x80\x9eOutward Bound Sea School\xe2\x80\x9c. Pasibaigus Antrajam pasauliniam karui Hahn prad\xc4\x97jo aktyviai kurti tarptautin\xc4\xaf mokykl\xc5\xb3 tinkl\xc4\x85 Graikijoje, Vakar\xc5\xb3 Vokietijoje, Did\xc5\xbeiojoje Britanijoje ir JAV. I\xc5\xa1 \xe2\x80\x9eOutward Bound\xe2\x80\x9c mokykl\xc5\xb3 pama\xc5\xbeu i\xc5\xa1augo tarptautinis jud\xc4\x97jimas, turintis savo organizacijas \xc4\xafvairiose pasaulio vietose. \xc5\xa0e\xc5\xa1tojo de\xc5\xa1imtme\xc4\x8dio prad\xc5\xbeioje 1962 metais Velse Hahn \xc4\xafsteig\xc4\x97 \xe2\x80\x9eUnited World College\xc2\xa0\xe2\x80\x93 Atlantic College\xe2\x80\x9c (UWC mokykla). I\xc5\xa1 to irgi i\xc5\xa1augo tarptautinis jud\xc4\x97jimas ir septintajame\xc2\xa0\xe2\x80\x93 a\xc5\xa1tuntajame de\xc5\xa1imtmetyje UWC mokyklos buvo \xc4\xafsteigtos Singap\xc5\xabre, Kanadoje, Svazilande, JAV, Italijoje ir Venesueloje. Tarptautinio bakalaureato mokyklos arba IB mokyklos irgi laikosi Kurt Hahn ugdymo filosofijos._NEWLINE_Kurt Hahn kaip metodin\xc4\xaf savo po\xc5\xbei\xc5\xabrio \xc4\xaf ugdym\xc4\x85 pagrind\xc4\x85 suk\xc5\xabr\xc4\x97 patyrimo pedagogik\xc4\x85, kurioje akcentuojama s\xc4\x85veika su kitais, veiklumas, sav\xc4\x99s atradimas ir emocijos. Patyrimo pedagogikos tikslas\xc2\xa0\xe2\x80\x93 pad\xc4\x97ti ugdomam jaunuoliui atrasti savo stiprybes ir silpnybes, suvokti savo reikalingum\xc4\x85. Hahn patyrimo pedagogik\xc4\x85 laik\xc4\x97 vienu i\xc5\xa1 ugdymo metod\xc5\xb3, padedan\xc4\x8diu ugdytojui pasiekti nusistatytus tikslus. Hahn savo mokyme pabr\xc4\x97\xc5\xbe\xc4\x97 mokymosi i\xc5\xa1 patyrimo svarb\xc4\x85 ir man\xc4\x97, kad ugdymo veiklos priemon\xc4\x97s turi i\xc5\xa1laikyti t\xc4\x85 pa\xc4\x8di\xc4\x85 pedagogin\xc4\x99 linij\xc4\x85 ir sudaryti viening\xc4\x85 proces\xc4\x85._NEWLINE_Hahn patyrimo pedagogik\xc4\x85 sudaro keturios dalys: fizin\xc4\x97 veikla, \xc5\xbeygis gamtoje, geb\xc4\x97jim\xc5\xb3 ugdymas ir pa\xc4\x8di\xc5\xb3 jaun\xc5\xb3 \xc5\xbemoni\xc5\xb3 suplanuotas, \xc4\xafgyvendintas ir \xc4\xafsivertintas projektas. Ugdymo veikloje Hahn akcentavo atskir\xc4\x85 individ\xc4\x85 ir teig\xc4\x97, kad ugdymo tikslas\xc2\xa0\xe2\x80\x93 sumink\xc5\xa1tinti \xe2\x80\x9ekietuosius\xe2\x80\x9c ir padr\xc4\x85sinti \xe2\x80\x9edroviuosius\xe2\x80\x9c. Jaunuoliams duodam\xc5\xb3 pratim\xc5\xb3 paskirtis\xc2\xa0\xe2\x80\x93 sustiprinti fizin\xc4\x99 form\xc4\x85 ir suteikti patirties apie dalyvavim\xc4\x85 ilgalaik\xc4\x97je veikloje. Kartais be galo dideli\xc5\xb3 pastang\xc5\xb3 reikalaujan\xc4\x8dios u\xc5\xbeduotys leid\xc5\xbeia jaunuoliams patirti pasisekimo jausm\xc4\x85, kuris savo ruo\xc5\xbetu stiprina j\xc5\xb3 savivert\xc4\x99. Jaunuoliams ugdymo procese tenka patirti ir nes\xc4\x97km\xc4\x99, pralaim\xc4\x97jimo jausm\xc4\x85, bet tokios situacijos taip pat vertingos\xc2\xa0\xe2\x80\x93 jaunuoliai jose daugiau su\xc5\xbeino apie save._NEWLINE_Be tarptautini\xc5\xb3 mokykl\xc5\xb3 Hahn taip pat k\xc5\xabr\xc4\x97 \xc4\xafvairias pasiekim\xc5\xb3 \xc4\xafvertinimo sistemas, sujungian\xc4\x8dias \xc4\xafvairius patyrimo pedagogikos elementus. \xc5\xbdymiausios sistemos\xc2\xa0\xe2\x80\x93 \xe2\x80\x9eMoray Badge\xe2\x80\x9c (1934\xc2\xa0m.) ir \xe2\x80\x9eCounty Badge\xe2\x80\x9c (1941\xc2\xa0m.). \xc5\xa0ios \xc5\xbeenkliuk\xc5\xb3 sistemos sudar\xc4\x97 pagrind\xc4\x85 The Duke of Edinburgh\xe2\x80\x98s International Award programai, kuri prad\xc4\x97ta vykdyti 1956\xc2\xa0m. \xc5\xa0kotijoje._NEWLINE_XX a. tre\xc4\x8diajame de\xc5\xa1imtmetyje princas Filipas buvo Kurt Hahn mokinys Gordonstauno \xe2\x80\x9eSalem\xe2\x80\x9c mokykloje. Programa buvo pavadinta princo vardu, nes pastarasis pats patyr\xc4\x97 jos naud\xc4\x85, man\xc4\x97, kad programa be naryst\xc4\x97s reikalavim\xc5\xb3 gali prapl\xc4\x97sti jaun\xc5\xb3 \xc5\xbemoni\xc5\xb3 akirat\xc4\xaf ir tod\xc4\x97l \xc4\xafsipareigojo \xc4\xafdiegti program\xc4\x85 \xc4\xafvairiose organizacijose ir mokyklose._NEWLINE_The Duke of Edinburgh\xe2\x80\x98s International Award programa prad\xc5\xbeioje buvo skirta 15-18 met\xc5\xb3 am\xc5\xbeiaus berniukams, bet po met\xc5\xb3 leista dalyvauti ir keturiolikme\xc4\x8diams. Programos tikslas buvo pasiekti, kad berniukai prisiimt\xc5\xb3 daugiau atsakomyb\xc4\x97s u\xc5\xbe savo gyvenimus, atrast\xc5\xb3 savyje nauj\xc5\xb3 sugeb\xc4\x97jim\xc5\xb3 ir dirbt\xc5\xb3 visuomen\xc4\x97s bei paprast\xc5\xb3 \xc5\xbemoni\xc5\xb3 labui. \xc4\xae program\xc4\x85 buvo \xc4\xaftraukti geb\xc4\x97jim\xc5\xb3 mokymai, savanori\xc5\xa1kas darbas, tikslingi pom\xc4\x97giai, fizin\xc4\x97s formos stiprinimas, \xc5\xbeygiai gamtoje. Program\xc4\x85 sudar\xc4\x97 trys lygiai\xc2\xa0\xe2\x80\x93 bronzinis, sidabrinis ir auksinis. Nuo 1958 met\xc5\xb3 programoje leista dalyvauti ir mergait\xc4\x97ms, ta\xc4\x8diau u\xc5\xbeduotys joms buvo skirtingos. Programos buvo suvienodintos 1969 metais. Nors i\xc5\xa1 prad\xc5\xbei\xc5\xb3 programa buvo vykdoma Did\xc5\xbeiosios Britanijos mokyklose, sukaupta patirtis padr\xc4\x85sino pl\xc4\x97sti j\xc4\x85 \xc4\xaf kit\xc5\xb3 \xc5\xa1ali\xc5\xb3 mokyklas bei su jaunimu dirban\xc4\x8dias organizacijas, tad veikla greitai i\xc5\xa1plito \xc4\xaf buvusias Did\xc5\xbeiosios Britanijos kolonijas. D\xc4\x97l programos \xc4\xafvairiapusi\xc5\xa1kumo j\xc4\x85 buvo \xc4\xafmanoma integruoti \xc4\xaf \xc4\xafvairias kult\xc5\xabras ir visuomenes. 1966 metais programa jau buvo vykdoma 22 \xc5\xa1alyse, joje gal\xc4\x97jo dalyvauti vaikinai ir merginos nuo 14 iki 24 met\xc5\xb3._NEWLINE_1988 metais \xc4\xafkurta programos asociacija, \xc4\xaftvirtinusi tarptautin\xc4\x97s priemon\xc4\x97s status\xc4\x85. \xc5\xa0iuo metu programoje dalyvauja 140 pasaulio \xc5\xa1ali\xc5\xb3, kasmet ji pasiekia apie 1 milijon\xc4\x85 jaunuoli\xc5\xb3.\n_START_SECTION_\nProgramos raida Lietuvoje\n_START_PARAGRAPH_\nLietuvoje programa pristatyta Did\xc5\xbeiosios Britanijos ambasados iniciatyva dar 1990 metais. Programos pilotiniai projektai prad\xc4\x97ti 2000-aisiais metais pakeitus jos pavadinim\xc4\x85 \xc4\xaf \xe2\x80\x9eTarptautiniai jaunimo apdovanojimai\xe2\x80\x9c._NEWLINE_2006 metais Jungtin\xc4\x97s Karalyst\xc4\x97s karalien\xc4\x97s El\xc5\xbebietos II-osios vizito Lietuvoje metu programa buvo oficialiai prad\xc4\x97ta. Ta proga Edinburgo hercogas princas Filipas Vilniaus universiteto botanikos sode pasodino medel\xc4\xaf._NEWLINE_2013\xc2\xa0m. programos pavadinimas visose pasaulio \xc5\xa1alyse buvo suvienodintas. Pavadinimas Lietuvoje i\xc5\xa1 \xe2\x80\x9eTarptautini\xc5\xb3 jaunimo apdovanojim\xc5\xb3\xe2\x80\x9c pakeistas \xc4\xaf \xe2\x80\x9eThe Duke of Edinburgh\xe2\x80\x99s International Award Lietuva\xe2\x80\x9c. 2014 metais Lietuvai i\xc5\xa1pild\xc5\xbeius tarptautinius reikalavimus, buvo pasira\xc5\xa1yta tarptautin\xc4\x97 programos licencija, suteikianti teis\xc4\x99 koordinuoti program\xc4\x85 nacionaliniam koordinatoriui. Nacionaliniu koordinatoriumi tapo Lietuvos vaik\xc5\xb3 ir jaunimo centras. Programos \xc4\xafgyvendinim\xc4\x85 Lietuvoje remia \xc5\xa0vietimo ir mokslo ministerija."